РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/326-18

10. септембар 2019. године

Б е о г р а д

**З А П И С Н И К**

**СА 20. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 18. ДЕЦЕМБРА 2018. ГОДИНЕ**

Седница Одбора за људска и мањинска права и равноправност полова одржана је заједно са Одбором за правосуђе, државну управу и локалну самоуправу и Одбором за права детета у складу са чланом 44. ст. 3. и 4. Пословника Народне скупштине.

Заједничка седница почела је у 12,10 часова. Седница је одржана у Малој сали Дома Народне скупштине Републике Србије.

Заједничком седницом председавао је Петар Петровић, председник Одбора за правосуђе, државну управу и локалну самоуправу.

Седници су присуствовали чланови Одбора: Никола Јоловић, Миланка Јевтовић Вукојичић, Милена Турк, Љиљана Малушић, Оливера Огњановић, Марјана Мараш, Весна Ивковић, др Муамер Бачевац, Марија Јањушевић, Олена Папуга и Елвира Ковач.

Седници нису присуствовали чланови Одбора: Љибушка Лакатош, Милосав Милојевић, Ружица Николић, др Ана Стевановић, Маја Виденовић и Енис Имамовић.

Седници је присуствовао Милетић Михајловић, заменик члана Одбора.

Поред чланова Одбора за људска и мањинска права и равноправност полова седници су присуствовали и следећи народни посланици: Верољуб Арсић, проф. др Владимир Маринковић и Гордана Чомић, потпредседници Народне скупштине, Петар Петровић, председник Одбора за правосуђе, државну управу и локалну самоуправу, Нада Лазић, заменик председника Одбора за права детета, Дубравка Филиповски, Наташа Михаиловић Вацић и Марко Ђуришић, Милија Милетић и Ђорђе Косанић, чланови Одбора за права детета, Славиша Булатовић, Неђо Јовановић, Жарко Мићин, Марко Парезановић, Ђорђе Комленски, др Балинт Пастор и Срето Перић и Александра Мајкић, чланови Одбора за правосуђе, државну управу и локалну самоуправу.

Седници су присуствовали представници Заштитника грађана: Оља Јовичић, генерални секретар Стручне службе Заштитника грађана и Лука Глушац, сарадник код Заштитника грађана.

За седницу је предложен следећи

Д н е в н и р е д

1. Разматрање Извештаја о раду Националног механизма за превенцију тортуре за 2017. годину, који је поднео Заштитник грађана (23 Број 02-3735/18 од 5. децембра 2018. године).

Председавајући је подсетио присутне да је Заштитник грађана Одбору за права детета, Одбору за правосуђе, државну управу и локалну самоуправи и Одбору за људска и мањинска права и равноправност полова доставио Извештај о раду Националног механизма за превенцију тортуте за 2017. годину који је даље достављен путем електронске поште (12. децембра 2018. године) и у штампаном облику са прегледом аката (03 број 394 од 12. децембра 2018. године – писмом заменика генералног секретара) тако да су чланови три одбора имали прилике да се са садржином благовремено упознају.

**ПРВА ТАЧКА** – Разматрање Извештаја о раду Националног механизма за превенцију тортуре за 2017. годину, који је поднео Заштитник грађана (23 Број 02-3735/18 од 5. децембра 2018. године).

**Оља Јовичић,** генерални секретар Заштитника грађана представила је Извештај и укратко представила је најзначајније активности Националног механизма за превенцију тортуре у 2017. години.

Подсетила је да је Република Србија приступила Конвенцији против тортуре изгласаној у Њујорку 1984. године, ратификована 1991. године, а којом су свако нечовечно, нехумано поступање, тортура и злостављање окарактерисани као грубо кршење људских права. Рекла је да је ово је шести извештај Заштитника грађана који се бави Националним механизмом за превенцију тортуре и да се у њему налази већ утврђен след и методологија рада овог механизма.

Нагласила је да је у извештајном периоду који обухвата период мај 2016. године -мај 2017. године, уочен напредак носилаца полицијских овлашћења, односно полицијских службеника у опхођењу са доведеним, задржаним, притвореним лицима лишених слободе, као и лицима која се налазе на издржавању било које санкције у психијатријским установама и социјалним установама домског типа. Посебно је указала на уочен процес подизања свести руководилаца полицијских службеника о томе да сваки облик тортуре, злостављања и мучења представља грубо кршење људских права.

Истакла је да је Национални механизам за превенцију тортуре утврдио да не постоји организовано, системско мучење од стране овлашћених лица, што не значи да се не може десити такав случај, те да је тада веома важно да сваки такав случај буде санкционисан.

Рекла је да је Национални механизам за превенцију тортуре Републике Србије током 2017. године обавио 61 посету установама у којима су смештена лица лишена слободе, а надлежним органима и посећеним институцијама упућено је укупно 309 препорука. Посећено је укупно 49 установа и места и то осам полицијских станица и испостава, 12 завода за извршење кривичних санкција, две психијатријске болнице, три установе социјалне заштите домског типа и 24 центара за збрињавање миграната, органа који поступају према њима и других места у којима они бораве, а на основу обављених посета посећеним установама достављени су извештаји о њима са препорукама за отклањање утврђених недостатака у раду који могу довести или доводе до злостављања.

Истакла је да охрабрује чињеница да је, у складу са досадашњом праксом, полиција спровела велику већину препорука у 2017. години.

Рекла је да и даље многе просторије за задржавање нису у складу са стандардима, као и да веома мали број полицијских станица има услове за боравак лица дуже од 24 сата, пре свега имајући у виду немогућност боравка на свежем ваздуху.

Нагласила је да је у протеклом периоду донет велики број подзаконских прописа релевантних за рад полиције, али и да је потребно да се у најскоријем року донесу и остали прописи неопходни за спровођење Закона о полицији, имајући у виду да је законом прописани рок за доношење подзаконских аката који је истекао.

Рекла је да је Сектор унутрашње контроле унапредио свој рад тако што је током извештајног периода Заштитнику грађана достављао месечни извештај о случајевима у којима је утврдио да је прекорачењем полицијских овлашћења дошло до повреде права, као и податке о кривичним и прекршајним пријавама које је поднео, а што је у складу са Законом о полицији.

Нагласила је да је НПМ уочио проблем који се односи на активности притворених лица, јер притвореници време углавном проводе затворени у својим спаваоницама, нередовне обиласке притворених лица од стране судија за извршење кривичних санкција, али и да се примећују и одређени помаци у овом погледу.

Указала је да је у већини посећених завода НПМ уочио позитиван однос између лица лишених слободе и припадника службе за обезбеђење, али и утврдио мањак службеника, првенствено у служби за обезбеђење, што доводи до оптерећености постојећег кадра.

Посебмо је нагласила да су примери добре праксе уочени у Окружном затвору Нови Сад и у Окружном затвору Нови Пазар, где је повећано ангажовање осуђених из затворског одељења.

Истакла је да иако службе за здравствену заштиту нису измештене из Министарства правде у Министарство здравља, може се уочити позитиван помак у погледу пружању здравствене заштите и учесталији надзор над радом здравствених служби од стране Министарства здравља приликом задржавања особа са менталним сметњама у психијатријским болницама.

Нагласила је да је у односу на област поступања према избеглицама и мигрантима, НПМ утврдио да је током 2017. године такозвана „балканска рута“, остала затворена, па су мигранти у Србији чекали свој ред за пријем код мађарских власти по више месеци, због чега је Комесаријат за избеглице и миграције наставио са предузимањем мера у циљу смештаја миграната у званичне центре за прихват и збрињавање. Мигрантима је омогућен већи број садржаја и активности у центрима, а посебно деци. У септембру је објављено да је више од 500 деце миграната уписано у 27 основних школа на територији Србије.

Рекла је да је Делегација Европског комитета за спречавање тортуре током ад хок посете Србији обавила састанак са представницима нашег НПМ, ради прикупљања прелиминарних информација о поступању према лицима лишеним слободе у притворским јединицама у Републици Србији. Представници НПМ-а учествовали су на састанку са представницима европских НПМ-а у Стразбуру, са циљем размене искустава и добрих пракси у раду НПМ, које је организовао Савет Европе.

Излагање је закључила рекавши да је НПМ Србије током 2017. године наставио сарадњу са Поткомитетом за превенцију тортуре, као и да се НПМ састао са професором Нилс Мелцером, специјалним известиоцем УН за мучење и нечовечно или понижавајуће поступање или кажњавање, те да је Република Србија обезбедила независност и финансијску самосталност Националног механизма за превенцију тортуре.

Председавајући је након уводног излагања отворио дискусију у којој су учествовали: Неђо Јовановић, члан Одбора за правосуђе, државну управу и локалну самоуправу и Миланка Јевтовић Вукојичић, члан Одбора за права детета и Одбора за људска и мањинска права и равноправност полова.

**Неђо Јовановић,** члан Одбора за правосуђе, државну управу и локалну самоуправу је на почетку свог обраћања упознао представнике Заштитника грађана да је Народна скупштина образовала Комисију за контролу извршења кривичних санкција, као и да је таква комисија била образована и у претходном сазиву када су њени чланови обишли одређени број казнено поправних завода, те да су тада биле утврђене неке чињенице које у извесној мери одступају од података који су изнети у уводном излагању на овој седници, што је оценио као позитивно. С тим у вези, изразио је став да би било корисно да се успостави синергија у деловању Националног механизма за превенцију тортуре и Комисије за контролу извршења кривичних санкција, посебно када се има у виду да се надлежности ова два тела у значајној мери подударају или се преплићу. На овај начин би се уједначио критеријум приликом вршења надзора у овој области и спречило евентуално различито извештавање.

Нагласио је да би приликом сваког обиласка казнено-поправних установа Заштитник грађана и Комисија за контролу извршења кривичних санкција требало да делују заједнички.

Упознао је присутне да је планом рада Комисије предвиђена посета Казнено-поправном заводу у Нишу, у другој половини јануара.

Замолио је да се у наредним извештајним периодима обухвате и оне казнено-поправне установе у којима је извршена веома успешна стандардизација, као што је новоотворени Казнено-поправни завод у Панчеву, који по свему испуњава стандарде прописане од стране међународне заједнице. Истакао је и значајан допринос Министарства правде – Управе за извршење кривичних санкција, које је уз помоћ међународних партнера допринело изградњи и уређењу овог објекта.

Нагласио је да би приликом израде анализе стања у овој области требало истаћи помаке који су извршени у смештају и боравку осуђених лица која су на издржавању кривичних санкција у казнено-поправним установама, у односу на стање какво је било пре десетак година, нарочито када се има у виду да је порастао број извршених кривичних дела и осуђених лица за нарочито тешка кривична дела, код којих постоји повећан степен друштвене опасности.

**Миланка Јевтовић Вукојичић**, члан Одбора за права детета и Одбора за људска и мањинска права и равноправност полова је истакла да је Извештај о раду Националног механизма за превенцију тортуре за 2017. годину исцрпан и детаљан.

Нагласила је да је с обзиром на чињеницу да је током 2017. године обављена 61 посета установама у којима су смештена лица лишена слободе, учињен значајан напредак у побољшању квалитета извештавања о стању у овој области.

Изнела је став да је Република Србија постигла значајан напредак у владавини права и да се кроз Извештај може уочити да је Заштитник грађана имао превентивну улогу.

Рекла је да се из дела Извештаја који се односи на децу мигранте може закључити да Република Србија улаже значајне напоре на обезбеђивању што бољих услова за смештај деце мигранте, као и за њихову инклузију у образовни систем. Посебно је указала на подршку коју надлежни државни органи пружају мајкама и новорођеној деци.

Оценила је као значајно ангажовање релевантних државних органа на пружању психолошке подршке мигрантима, посебно породицама са децом, при чему значајну улогу има Завод за васпитање деце и омладине у Нишу, као и Центар за прихват миграната, малолетних лица, миграната без пратње, те је похвалила настојање да се побољшају смештајни капацитети, ангажовање стручних лица на пружању помоћи при задовољавању потреба деце миграната, као и улагања у набавку потребних техничких уређаја.

Како се више нико није јавио за реч председавајући је закључио заједничку седницу Одбора за правосуђе, државну управу и лкалну самоуправу, Одбора за права детета и Одбора за људска и мањинска права и равноправност полова.

Заједничка седница је завршена у 12,45 часова.

СЕКРЕТАР ОДБОРА ПРЕДСЕДНИК ОДБОРА

Рајка Вукомановић Јасмина Каранац